Her er byens nye «trailersjåfører»

Sentrum skal bli bilfritt, men disse sjåførene vet råd. Nå ruller de første elektriske varetransportsyklene ut i Oslo-gatene.

28. juni 2018 17:16 Sist oppdatert 29. juni 2018

En tysk vogntogsjåfør stopper all trafikk for å ta bilder av de nye doningene med mobilen. En annen sjåfør tuter, smiler og viser «tommel opp».

Onsdag ettermiddag øvelseskjørte DB Schenkers nyansatte «trailersjåfører» på Filipstadkaia med de nye doningene sine: elsykler med containere bakpå. Mandag skal de fylle containerne med pakker og leveringer inn til Oslo sentrum.